Predkladacia správa

Výbor ministrov Rady Európy na svojom 119. zasadnutí dňa 12. mája 2009 v Madride prijal text protokolu č. 14bis k Dohovoru o ochrane ľudských práv a základných slobôd a rozhodol o jeho otvorení na podpis dňa 27. mája 2009. Účelom predmetnej úpravy je pomôcť zvládnuť stále sa zvyšujúce zaťaženie Európskeho súdu pre ľudské práva s cieľom udržať a zvýšiť účinnosť jeho kontrolného systému v dlhodobom meradle. Dôvodom prijatia protokolu č. 14bis je skutočnosť, že protokol č. 14, ktorý mal vyššie opísaný stav riešiť, kvôli poslednej chýbajúcej ratifikácii nenadobudol platnosť. Slovensko ratifikovalo protokol č. 14 ešte v roku 2005.
 
Do protokolu č. 14bis boli prevzaté niektoré z ustanovení protokolu č. 14. Konkrétne ide o dve ustanovenia, ktoré zavádzajú inštitúty rozhodovania o prijateľnosti sťažnosti samosudcami a rozhodovania  senátmi zloženými z troch sudcov, pokiaľ ide o opakujúce sa prípady. Členské štáty Rady Európy sa tiež dohodli, že platnosť protokolu č.14bis skončí nadobudnutím platnosti protokolu č. 14.
 
K 30. júnu 2009 ratifikovali protokol č. 14bis tri členské krajiny Rady Európy (Dánsko, Nórsko a Írsko), takže v zmysle článku 6 ods. 1 nadobudne tento platnosť dňa 1. októbra 2009.  Zatiaľ šesť ďalších krajín – Francúzsko, Gruzínsko, Luxembursko, San Maríno, Slovinsko a Španielsko – protokol podpísalo.
 
Protokol č.14bis má v zmysle čl. 7 ods. 4 Ústavy Slovenskej republiky charakter prezidentskej medzinárodnej zmluvy a vyžaduje si súhlas Národnej rady SR. Zároveň ide o medzinárodnú zmluvu, ktorá má podľa čl. 7 ods. 5 Ústavy Slovenskej republiky prednosť pred zákonmi Slovenskej republiky, keďže ide o medzinárodnú zmluvu o ľudských právach a základných slobodách a medzinárodnú zmluvu, na ktorej vykonanie nie je potrebný zákon.

Materiál bol predmetom medzirezortného pripomienkového konania a rokovania Legislatívnej rady vlády SR, pripomienky boli akceptované a zapracované. Materiál sa na rokovanie vlády SR predkladá bez rozporov.

Materiál nebude mať dopad na verejné financie, obyvateľov, zamestnanosť, životné a podnikateľské prostredie.